hanushũ Caifásĩ Jesus yukakĩ keyutã penaya Romano shanẽ ibu Pilatõs hiwe ewapa anu Jesus hau iyutanũbũ Romano soldadobu yunuaya judeu shanẽ ibubũ xinaĩ:
“Nawã hemaĩtĩ anu hikia Moisés nuku yusĩniwẽ taea nawã detsiswẽ txakabutã ana Páscoa nawai besikĩ ẽ pitirumaki”,
iki pepai nawayukatsi hikiabuma
haskaibũ hatũ beya unãtã hatu anu Pilatos kaĩtã hatu hãtxa wakĩ yukakĩ:
—Na huninã,
hawa txakabu axiã mã hakiri yuiai?
— hatu wa
—Huni txakabumakenã,
mianu nũ iweama ikeanaii.
Unãti watã nuku kupishũwẽ— akabu
Pilatõsri hatu yuikĩ:
—Iyushũ haska matũ shenipabũ matu yusĩpauni keska wakĩ matũmebi unãti watã kupitãkãwẽ— hatu wa
judeu shanẽ ibubũ yuikĩ:
—Nũ tenãpanã mĩ nuku nemamiski.
Hau tenãnũbũ miã besti mĩ yunutiruki— akaya
haska wakĩ tenãshanaibu Jesusũ nuku yuixinarã,
unãmabia habiaskari hatu amaya
nĩkatã hawẽ kene merã ana hikishũ Pilatõs Jesus kenashũ yukakĩ:
—Miarã,
mĩ judeu shanẽ ibubu binu keyuamẽ?
— aka
Jesusũri yukakĩ:
—Mimebi mĩ ea yukai?
Huni betsã mia ekiri yunuaraka mĩ ea yukai ikai?
— aka
e itã Pilatõs yuikĩ:
—Earã,
ẽ judeumaki,
haska mĩ ea yuipananã.
Minabu judeubu inũ mĩ shanẽ ibubu Deusbe hãtxanikabũ mia ea inãkãshuki.
Mĩ hawa txakabu mexinamẽ?
— aka
kemakĩ:
—Earã,
ẽ Shanẽ Ibu kayabiki.
Mia yuinũ nĩkawe.
Nenua hunibu shanẽ ibumisbu keskai ẽ shanẽ ibuamaki.
Hakia ẽ kuxiparã,
na nenu mai anua yurabũ xinaĩ hiweabu keskamaki.
Hakia na,
mai anua ẽ shanẽ ibuaya judeubũ ea atxishũ mia anu ea iweyamanũbũ ẽ tsumabu ewẽ taea nemakanai hatube detenamekeãkãshuki.
Haskakẽ earã,
ẽ Shanẽ Ibu kayabiki,
nenuamarã.
Ẽ hawa txakabu hayamaki— aka
hanushũ Pilatõs ana yuikĩ:
—Haskakenã,
txanima mĩ shanẽ ibu kayabiraka— aka
Jesusũ ana yuikĩ:
—Mĩ haska hari yuiairã,
ẽ Shanẽ Ibu kayabiki.
Haskanũ ika yurabube hiwei ẽ tashnikiraniki,
hatu txanima kayabi meshtãmairã.
Tsuabũra txanima hãtxa abukĩ ẽ hãtxa nĩkamisbuki— aka
Romano shanẽ ibu Pilatõs yuikĩ:
—Txanima hãtxarã,
hawamẽ?
— itã
haska wa hanu judeu shanẽ ibubũ manaibu anu ana kaĩkirã Pilatõs hatu yuikĩ:
—Ha huni ẽ unãti washurã,
hawa txakabu hayamaki.
Páscoatiã bari tibi huni bestitxai hawa wama ẽ matu nitxĩshũmis keska wakĩ,
judeu shanẽ ibu kayabi Jesus hawa wama matu nitxĩshũpa?
— hatu wa
dasibibũ hui kuxipawẽ yunukĩ:
—Ha nuku ashũama ha huni betsa Barrabás yumetsubiakẽ nuku ha kaĩmashũwẽ— akaibũ